title: 2008/647/ЕО, Евратом: Решение на Съвета от 15 юли 2008 година за назначаване на един член от Финландия в Европейския икономически и социален комитет

text:
               8.8.2008

               BG

               Официален вестник на Европейския съюз

               L 213/37

      РЕШЕНИЕ НА СЪВЕТА

   от 15 юли 2008 година
   за назначаване на един член от Финландия в Европейския икономически и социален комитет
   (2008/647/ЕО, Евратом)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 259 от него,
   като взе предвид Договора за създаване на Европейската общност за атомна енергия, и по-специално член 167 от него,
   като взе предвид Решение 2006/651/ЕО, Евратом на Съвета (1),
   като взе предвид предложението на правителството на Финландия,
   като взе предвид становището на Комисията,
   като има предвид, че след оставката на г-н Eero LEHTI се освободи едно място за член на Европейския икономически и социален комитет,
   РЕШИ:
   Член 1
   Г-н Thomas PALMGREN, представител по международни отношения, Suomen Yrittäjät (Федерация на финландските предприятия), се назначава за член на Европейския икономически и социален комитет за остатъка от мандата, а именно до 20 септември 2010 г.
   Член 2
   Настоящото решение поражда действие от датата на приемането му.

      Съставено в Брюксел на 15 юли 2008 година.

            За Съвета

            Председател

         M. BARNIER

      (1)  ОВ L 269, 28.9.2006 г., стр. 13. Решение, изменено с Решение 2007/622/ЕО, Евратом (ОВ L 253, 28.9.2007 г., стр. 39).


title: 2012/631/ОВППС: Решение EULEX KOSOVO/2/2012 на Комитета по политика и сигурност от 12 октомври 2012 година за удължаване на мандата на ръководителя на мисията на Европейския съюз в областта на върховенството на закона в Косово EULEX KOSOVO

text:
               16.10.2012

               BG

               Официален вестник на Европейския съюз

               L 282/45

         РЕШЕНИЕ EULEX KOSOVO/2/2012 НА КОМИТЕТА ПО ПОЛИТИКА И СИГУРНОСТ
   от 12 октомври 2012 година
   за удължаване на мандата на ръководителя на мисията на Европейския съюз в областта на върховенството на закона в Косово (1) EULEX KOSOVO
   (2012/631/ОВППС)
   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 38, трета алинея от него,
   като взе предвид Съвместно действие 2008/124/ОВППС на Съвета от 4 февруари 2008 г. относно мисията на Европейския съюз в областта на върховенството на закона в Косово EULEX KOSOVO (2), и по-специално член 12, параграф 2 от него,
   като има предвид, че:

               (1)

               В съответствие с член 12, параграф 2 от Съвместно действие 2008/124/ОВППС Комитетът по политика и сигурност (КПС) е оправомощен, в съответствие с член 38 от Договора, да взема необходимите решения с цел упражняване на политически контрол и стратегическо ръководство на мисията на Европейския съюз в областта на върховенството на закона в Косово (EULEX KOSOVO), включително решението за назначаване на ръководител на мисията.

               (2)

               На 5 юни 2012 г. Съветът прие Решение 2012/291/ОВППС (3) за удължаване на срока на EULEX KOSOVO до 14 юни 2014 г.

               (3)

               На 27 юли 2010 г. по предложение на върховния представител на Съюза по въпросите на външните работи и политиката на сигурност (ВП) КПС прие Решение 2010/431/ОВППС (4) за назначаване на г-н Xavier BOUT DE MARNHAC за ръководител на мисията EULEX KOSOVO, считано от 15 октомври 2010 г. Впоследствие мандатът му бе удължен до 14 октомври 2012 г. с Решение EULEX KOSOVO/1/2012 (5).

               (4)

               На 4 октомври 2012 г. ВП предложи мандатът на г-н Xavier BOUT DE MARNHAC като ръководител на мисията EULEX KOSOVO да бъде удължен до 31 януари 2013 г.,

         ПРИЕ НАСТОЯЩОТО РЕШЕНИЕ:
   Член 1
   Мандатът на г-н Xavier BOUT DE MARNHAC като ръководител на мисията на Европейския съюз в областта на върховенството на закона в Косово EULEX KOSOVO се удължава до 31 януари 2013 г.
   Член 2
   Настоящото решение влиза в сила в деня на приемането му.

      Съставено в Брюксел на 12 октомври 2012 година.

            За Комитета по политика и сигурност

            Председател

         O. SKOOG

      (1)  Това наименование не засяга позициите по отношение на статуса и е съобразено с Резолюция 1244 (1999) на Съвета за сигурност на ООН и становището на Международния съд относно обявяването на независимост от страна на Косово.

      (2)  ОВ L 42, 16.2.2008 г., стр. 92.

      (3)  ОВ L 146, 6.6.2012 г., стр. 46.

      (4)  ОВ L 202, 4.8.2010 г., стр. 10.

      (5)  ОВ L 154, 15.6.2012 г., стр. 24.


title: 2007/1/ЕОРешение на Съвета от 1 януари 2007 година относно назначаване на членове на Комисията на Европейските общности

text:
               4.1.2007

               BG

               Официален вестник на Европейския съюз

               L 1/4

      РЕШЕНИЕ НА СЪВЕТА

   от 1 януари 2007 година
   относно назначаване на членове на Комисията на Европейските общности
   (2007/1/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Акта, отнасящ се до условията за присъединяване към Европейския съюз на Република България и на Румъния и до измененията на договорите, на които е основан Европейският съюз, и по-специално член 45 от него,
   като взе предвид становищата на Европейския парламент,
   в общо съгласие с председателя на Комисията,
   РЕШИ:
   Член 1
   Назначават се за членове на Комисията за периода от 1 януари 2007 г. до 31 октомври 2009 г.:

               Госпожа Меглена КУНЕВА

               Господин Леонард ОРБАН

         Член 2
   Настоящото решение влиза в сила на 1 януари 2007 г.
   Член 3
   Настоящото решение cе публикува в Официалeн вестник на Европейския съюз.

      Съставено в Брюксел на 1 януари 2007 година.

            За Съвета

            Председател

         F.-W. STEINMEIER


title: 2012/511/ЕС: Решение на Съвета от 23 юли 2012 година за подписване от името на Европейския съюз на Конвенцията за продоволственото подпомагане

text:
               22.9.2012

               BG

               Официален вестник на Европейския съюз

               L 256/3

         РЕШЕНИЕ НА СЪВЕТА
   от 23 юли 2012 година
   за подписване от името на Европейския съюз на Конвенцията за продоволственото подпомагане
   (2012/511/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 214, параграф 4 във връзка с член 218, параграф 5 от него,
   като взе предвид предложението на Европейската комисия,
   като има предвид, че:

               (1)

               Съюзът е страна по Конвенцията за продоволствената помощ от 1999 г. (1) (наричана по-долу „Конвенцията от 1999 г.“), чийто срок на действие изтича на 1 юли 2012 г.

               (2)

               На 17 ноември 2010 г. Съветът упълномощи Комисията да започне преговори за постигане на съгласие относно Конвенция за продоволственото подпомагане (наричана по-долу „Конвенцията“), в която е включен и отразен осъвременен подход по отношение на продоволственото подпомагане и която ще замени Конвенцията от 1999 г.

               (3)

               Преговорите приключиха успешно на 25 април 2012 г.

               (4)

               В интерес на Съюза е да подпише Конвенцията, тъй като тя ще спомогне за постигането на целите във връзка с хуманитарната помощ, посочени в член 214, параграф 1 от Договора за функционирането на Европейския съюз.

               (5)

               Конвенцията е отворена за подписване до 31 декември 2012 г.

               (6)

               Конвенцията следва да бъде подписана при условие за сключването ѝ,

         ПРИЕ НАСТОЯЩОТО РЕШЕНИЕ:
   Член 1
   Подписването на Конвенцията за продоволственото подпомагане (наричана по-долу „Конвенцията“) се разрешава от името на Съюза при условие за сключването на посочената конвенция (2).
   Член 2
   Председателят на Съвета се оправомощава да посочи лицето(ата), упълномощено(и) да подпише(ат) Конвенцията от името на Съюза.
   Член 3
   Настоящото решение влиза в сила в деня на приемането му.

      Съставено в Брюксел на 23 юли 2012 година.

            За Съвета

            Председател

         C. ASHTON

      (1)  ОВ L 222, 24.8.1999 г., стр. 40.

      (2)  Текстът на Конвенцията ще бъде публикуван заедно с решението за сключването ѝ.


title: Решение (ЕС) 2016/1599 на Европейския парламент от 28 април 2016 година относно приключването на сметките на съвместното предприятие ARTEMIS за финансовата 2014 година

text:
               14.9.2016

               BG

               Официален вестник на Европейския съюз

               L 246/430

         РЕШЕНИЕ (ЕС) 2016/1599 НА ЕВРОПЕЙСКИЯ ПАРЛАМЕНТ
   от 28 април 2016 година
   относно приключването на сметките на съвместното предприятие ARTEMIS за финансовата 2014 година
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на съвместното предприятие ARTEMIS за финансовата 2014 година,

               —

               като взе предвид доклада на Сметната палата относно годишните отчети на съвместното предприятие ARTEMIS за периода от 1 януари 2014 г. до 26 юни 2014 г., придружен от отговора на съвместното предприятие (1),

               —

               като взе предвид декларацията за достоверност (2) относно надеждността и точността на отчетите, както и законосъобразността и редовността на свързаните с тях операции, предоставена от Сметната палата за финансовата 2014 година в съответствие с член 287 от Договора за функционирането на ЕС,

               —

               като взе предвид препоръката на Съвета от 12 февруари 2016 г. относно освобождаването от отговорност на съвместното предприятие във връзка с изпълнението на бюджета за финансовата 2014 година (05587/2016 – C8-0055/2016),

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза, и за отмяна на Регламент (ЕО, Евратом) № 1605/2002 (3) на Съвета, и по-специално член 209 от него,

               —

               като взе предвид Регламент (ЕО) № 74/2008 на Съвета от 20 декември 2007 година за създаване на съвместно предприятие ARTEMIS за изпълнение на съвместната технологична инициатива за вградени компютърни системи (4),

               —

               като взе предвид Регламент (ЕС) № 561/2014 на Съвета от 6 май 2014 г. за създаване на съвместното предприятие ECSEL (5), и по-специално член 1, параграф 2 и член 12 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (6),

               —

               като взе предвид Делегиран регламент (ЕС) № 110/2014 на Комисията от 30 септември 2013 г. относно модел на финансов регламент за органите, осъществяващи публично-частно партньорство, посочени в член 209 от Регламент (ЕС, Евратом) № 966/2012 на Европейския парламент и на Съвета (7),

               —

               като взе предвид член 94 от и приложение V към своя правилник,

               —

               като взе предвид доклада на комисията по бюджетен контрол (A8-0092/2016),

               1.

               Отлага приключването на сметките на съвместното предприятие ARTEMIS за финансовата 2014 година.

               2.

               Възлага на своя председател да предаде настоящото решение на изпълнителния директор на съвместното предприятие ECSEL, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 422, 17.12.2015 г., стр. 9.

      (2)  ОВ C 422, 17.12.2015 г., стр. 10.

      (3)  ОВ L 298, 26.10.2012 г., стр. 1.

      (4)  ОВ L 30, 4.2.2008 г., стр. 52.

      (5)  ОВ L 169, 7.6.2014 г., стр. 152.

      (6)  ОВ L 357, 31.12.2002 г., стр. 72.

      (7)  ОВ L 38, 7.2.2014 г., стр. 2.


title: 2007/372/ЕОРешение на Комисията от 31 май 2007 година за изменение на Решение 2004/20/ЕО с цел преобразуване на изпълнителната агенция Интелигентна енергия в Изпълнителна агенция за конкурентоспособност и иновации

text:
               1.6.2007

               BG

               Официален вестник на Европейския съюз

               L 140/52

      РЕШЕНИЕ НА КОМИСИЯТА

   от 31 май 2007 година
   за изменение на Решение 2004/20/ЕО с цел преобразуване на изпълнителната агенция „Интелигентна енергия“ в Изпълнителна агенция за конкурентоспособност и иновации
   (2007/372/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Регламент (ЕО) № 58/2003 на Съвета от 19 декември 2002 г. относно установяването на статута на изпълнителните агенции, отговарящи за някои задачи по управлението на програмите на Общността (1),
   като има предвид, че:

               (1)

               В рамките на Лисабонската стратегия за растеж и работни места Комисията предприе поредица от мерки, които целят насърчаването и развитието на конкурентоспособността и иновациите с оглед подпомагане на растежа и превръщането на Европа в по-привлекателно място за работа и инвестиции.

               (2)

               Тези мерки включват Решение № 1639/2006/ЕО на Европейския парламент и на Съвета от 24 октомври 2006 г. за установяване на Рамкова програма за конкурентоспособност и иновации (2007—2013 г.) (2). Рамковата програма за конкурентоспособност и иновации (наричана по-долу „РПКИ“) има следните цели: засилване на конкурентоспособността на предприятията и по-специално на малките и средните предприятия (наричани по-долу „МСП“), насърчаване на всички форми на иновация, включително и екоиновациите, ускоряване на развиването на информационното общество и насърчаване на енергийната ефективност, както и на новите и възобновяеми енергийни източници. Осъществяването на тези цели е предвидено с изпълнението на следните специфични програми: Програмата за предприемачество и иновации, Програмата за подкрепа на политиката в областта на информационните и комуникационните технологии, както и програмата „Интелигентна енергия — Европа“.

               (3)

               Предвидените в рамките на Лисабонската стратегия мерки включват също така и Регламент (ЕО) № 1692/2006 на Европейския парламент и на Съвета от 24 октомври 2006 г. за установяване на програма „Марко Поло II“ за предоставяне на финансова помощ от Общността за подобряване на екологичните постижения в системата на товарния транспорт („Марко Поло II“) и за отмяна на Регламент (ЕО) № 1382/2003 (3). Целите на програмата „Марко Поло II“ са намаляване на натоварването на пътната мрежа, подобряване на екологичните постижения на системата на транспорта и интермодалния транспорт, като по този начин се допринесе за установяване на ефективна и устойчива транспортна система и засилена конкурентоспособност и иновации, особено на МСП в рамките на Общността.

               (4)

               Изпълнителната агенция за интелигентна енергия (наричана по-долу „ИАИЕ“) бе учредена с Решение 2004/20/ЕО на Комисията (4), с цел да управлява действията на Общността в областта на енергетиката в рамките на програмата „Интелигентна енергия — Европа 2003—2006 г.“ (наричана по-долу „Програма ИЕЕ 2003—2006 г.“), приета с Решение № 1230/2003/ЕО на Европейския парламент и на Съвета (5). Решение 2004/20/ЕО предвижда ИАИЕ да осъществява своите действия до 31 декември 2008 г. с оглед изпълнението на подписаните договори и субсидии съгласно Програма ИЕЕ 2003—2006 г.

               (5)

               Проведения от външни консултанти анализ на ползите и разходите показа, че поверяването и в бъдеще на изпълнението на задачите, свързани с новата Програма ИЕЕ 2007—2013 г. на действащата ИАИЕ е възможно най-целесъобразното финансово решение.

               (6)

               Анализът на ползите и разходите показа, че изпълнението на програми, свързани с Програмата за предприемачество и иновации, в рамките на РПКИ, както и на „Марко Поло II“, може да бъде извършвано по-ефективно от изпълнителна агенция, като с това се гарантира общото управление на тези програми от Комисията.

               (7)

               След като Програма ИЕЕ 2007—2013 г. бе включена към РПКИ и с цел подсигуряване на последователност в начина, по който се изпълняват проектите в ПКИ, следва осъществяването на някои задачи, свързани с Програмата за предприемачество и иновации (която представлява част от ПКИ) да бъдат поверени на ИАИЕ, като допълнение към изпълнението на Програма ИЕЕ 2007—2013 г. Нещо повече, след като „Марко Поло II“ има общи цели с РПКИ, и по-специално с Програма ИЕЕ, а именно подобряването на енергийната ефективност на транспорта и ограничаване на неговото въздействие върху околната среда, поради възможността и двете програми да се възползват от по-голямото си взаимодействие следва и някои задачи, свързани с „Марко Поло II“, да бъдат предоставени на ИАИЕ.

               (8)

               С оглед на това допълнителният работен поток на ИАИЕ да бъде съобразен, тя следва да бъде преобразувана в Изпълнителна агенция за конкурентоспособност и иновации.

               (9)

               Решение 2004/20/ЕО следва да бъде съответно изменено.

               (10)

               Мерките, предвидени в настоящото решение, са в съответствие със становището на Комитета по изпълнителните агенции,

         РЕШИ:
   Член 1
   Решение 2004/20/ЕО се изменя, както следва:

               1)

               В член 1, параграф 2 се заменя със следното:
               „2.   Наименованието на агенцията следва да бъде „Изпълнителна агенция за конкурентоспособност и иновации“.“

               2)

               Член 3 се заменя със следния текст:
               „Член 3
               Срок на действие
               Агенцията изпълнява възложените ѝ задачи от 1 януари 2004 г. до 31 декември 2015 г.“

               3)

               Член 4 се заменя със следния текст:
               „Член 4
               Цели и задачи
               1.   Агенцията носи отговорност за осъществяването на изпълнението на следните задачи при управлението на действия на Общността в областта на енергията, предприемачеството и иновациите, включително и екоиновациите, устойчивия товарен транспорт, съгласно Рамковата програма за конкурентоспособност и иновации 2007—2013 г., създадена с Решение № 1639/2006/ЕО на Европейския парламент и на Съвета (6) (наричана по-долу „РПКИ“), и съгласно втората програма „Марко Поло 2007—2013 г.“, създадена с Регламент (ЕО) № 1692/2006 на Европейския парламент и на Съвета (7):

                           а)

                           управление на всички фази от действието на специфични проекти, свързани с Програмата за предприемачество и иновации и програмата „Интелигентна енергия — Европа“, създадени с Решение № 1639/2006/ЕО, и втората програма „Марко Поло“, наред с нужните проверки при приключването им, като взема подходящите решения, когато Комисията я е упълномощила за това;

                           б)

                           приемане на инструментите за изпълнение на бюджета за приходите и разходите и осъществяване, когато Комисията я е оправомощила за това, на всички операции, необходими за управлението на мерките за изпълнение, и по-специално на свързаните с предоставянето на договори и субсидии по РПКИ и втората програма „Марко Поло“;

                           в)

                           събиране, анализ и предоставяне на Комисията на цялата информация, която е необходима за определянето на насоки и оценка на изпълнението на РПКИ и втората програма „Марко Поло“.

                     2.   Агенцията също така ръководи всички фази от действието на мерките за изпълнение, които са възложени в рамките на следните програми:

                           а)

                           „Интелигентна енергия — Европа (2003—2006 г.)“, създадена с Решение № 1230/2003/ЕО на Европейския парламент и на Съвета (8);

                           б)

                           „Марко Поло (2003—2006 г.)“, създадена с Регламент (ЕО) № 1382/2003 на Европейския парламент и на Съвета (9).

                     Правата и задълженията на Комисията относно мерките за изпълнение, посочени в първа алинея, буква б), са предоставени на агенцията.
               3.   След получаване на становището на комитета, създаден съгласно член 24 от Регламент (ЕО) № 58/2003, агенцията може да бъде натоварена от Комисията с осъществяването на сходни по тип задачи по РПКИ или други програми на Общността по смисъла на член 2 от горепосочения регламент, в посочените в параграф 1 области.
               4.   Решението на Комисията, делегиращо правомощия на агенцията, излага с подробности всички задачи, които са ѝ поверени, и се адаптира в светлината на допълнителните задачи, които биха могли да бъдат възложени на агенцията. Решението на Комисията се изпраща за информация до комитета, създаден съгласно член 24 от Регламент (ЕО) № 58/2003.

               4)

               Член 6 се заменя със следния текст:
               „Член 6
               Субсидии
               Агенцията получава субсидиите, предвидени в общия бюджет на Европейските общности, които се заделят от финансовите средства на РПКИ и втората програма „Марко Поло“, и когато е уместно, на други общностни програми или действия, възложени на агенцията съгласно член 4, параграф 3.“

               5.

               Член 8 се заменя със следния текст:
               „Член 8
               Изпълнение на административния бюджет
               Агенцията изпълнява административния бюджет в съответствие с разпоредбите на Регламент (ЕО) № 1653/2004 на Комисията (10).

         Член 2
   Всички позовавания на изпълнителна агенция „Интелигентна енергия“ следва да се тълкуват като позовавания на Изпълнителната агенция за конкурентоспособност и иновации, считано от датата на приемане на настоящото решение.

      Съставено в Брюксел на 31 май 2007 година.

            За Комисията

         Günter VERHEUGEN

            Заместник-председател

      (1)  ОВ L 11, 16.1.2003 г., стр. 1.

      (2)  ОВ L 310, 9.11.2006 г., стр. 15.

      (3)  ОВ L 328, 24.11.2006 г., стр. 1.

      (4)  ОВ L 5, 9.1.2004 г., стр. 85.

      (5)  ОВ L 176, 15.7.2003 г., стр. 29. Решение, изменено с Решение № 787/2004/ЕО (ОВ L 138, 30.4.2004 г., стр. 12).

      (6)  ОВ L 310, 9.11.2006 г., стр. 15.

      (7)  ОВ L 328, 24.11.2006 г., стр. 1.

      (8)  ОВ L 176, 15.7.2003 г., стр. 29.

      (9)  ОВ L 196, 2.8.2003 г., стр. 1.“

      (10)  ОВ L 297, 22.9.2004 г., стр. 6.“


title: 2008/649/ЕО: Решение на Комисията от 3 юли 2008 година за приемането на гаранция, предложена във връзка с антидъмпинговата процедура относно вноса на разтвори на карбамид и амониев нитрат с произход от Русия

text:
               8.8.2008

               BG

               Официален вестник на Европейския съюз

               L 213/39

      РЕШЕНИЕ НА КОМИСИЯТА

   от 3 юли 2008 година
   за приемането на гаранция, предложена във връзка с антидъмпинговата процедура относно вноса на разтвори на карбамид и амониев нитрат с произход от Русия
   (2008/649/ЕО)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Регламент (ЕО) № 384/96 на Съвета от 22 декември 1995 г. за защита срещу дъмпингов внос на стоки от страни, които не са членки на Европейската общност (1) („основния регламент“), и по-специално членове 8 и 9 от него,
   след консултации с Консултативния комитет,
   като има предвид, че:
   A.   ПРОЦЕДУРА

               (1)

               С Регламент (ЕО) № 1995/2000 (2) Съветът наложи окончателно антидъмпингово мито върху вноса на разтвори на карбамид и амониев нитрат („разглеждания продукт“) с произход, inter alia, от Русия. След преразглеждане с оглед изтичане на срока, започнато през септември 2005 г., Съветът с Регламент (ЕО) № 1911/2006 (3), поднови за период от пет години действието на тези мерки на настоящото им равнище.

               (2)

               На 19 декември 2006 г. Комисията обяви започването на частично междинно преразглеждане на тези мерки с известие за започване, публикувано в Официален вестник на Европейския съюз
                   (4) по искане на Open Joint Stock Company (OJSC) „Mineral and Chemical Company Eurochem“, холдинговото дружество на OJSC Novomoskovskiy Azot и OJSC Nevinnomyssky Azot, Русия („производител износител“).

               (3)

               Окончателните констатации и заключения от частичното междинно преразглеждане относно производителя износител бяха изложени в Регламент (ЕО) № 238/2008 на Съвета (5). В хода на междинното преразглеждане производителят износител изяви интерес да предложи ценова гаранция, но не представи надлежно обосновано предложение в срока, посочен в член 8, параграф 2 от основния регламент. Както е изтъкнато в горепосочения регламент на Съвета обаче, Съветът счете, че на производителя износител по изключение трябва да бъде позволено да допълни предложението си за гаранция в рамките на 10 календарни дни от влизането в сила на същия регламент, поради причините, посочени в съображения 57 и 58 от Регламент (ЕО) № 238/2008. След публикуването на горепосочения регламент на Съвета и в определения в него срок производителят износител представи приемливо предложение за ценова гаранция в съответствие с член 8, параграф 1 от основния регламент.

         B.   ГАРАНЦИЯ

               (4)

               Производителят износител предложи да продава разглеждания продукт, попадащ под код по КН 3102 80 00, на или над равнища на цените, които премахват вредните последици от дъмпинга. В допълнение, направеното предложение предвижда индексирането на минималната цена в съответствие с публичните международни котировки на разглеждания продукт, тъй като цените на разглеждания продукт варират значително. Производителят износител предложи също така да спазва определен горен количествен праг, с цел да се избегне възможността неговият внос да повлияе върху цените във Франция, тъй като тези цени служат за основа за индексирането. Равнището на горния количествен праг е определено като цяло на около 10 % от общото потребление на разглеждания продукт в Общността.

               (5)

               Освен това, с цел да намали рискът от отклонение от цената посредством кръстосана компенсация на цените, производителят износител предложи да не продава продукта, обхванат от гаранцията, на същите клиенти в Европейската общност, на които продава други продукти, с изключение на някои други продукти, за които производителят износител се задължава да спазва определен ценови режим.

               (6)

               Производителят износител ще предоставя също така на Комисията редовна и подробна информация относно своя износ за Общността, така че гаранцията да може да бъде ефективно контролирана от Комисията. Наред с това, предвид структурата на продажбите на производителя износител, Комисията счита, че рискът от заобикаляне на гаранцията е ограничен.

               (7)

               След оповестяването на предложението за гаранция производителите в Общността възразиха срещу него. Производителите в Общността изтъкнаха, че цените на разглеждания продукт са променливи и че индексиране на минималната цена въз основа на котираните цени на разглеждания продукт не е ефективно при всички пазарни условия, по-специално то не би било ефективно при обусловен от предлагането пазар, т.е. положение на пазара, при което купувачът може да определя цените поради повишеното предлагане. По тази причина производителите в Общността предложиха индексирането на минималните цени да се основава на цените на природния газ, котирани във Waidhaus. В това отношение следва да се отбележи обаче, че в конкретния случай индексиране въз основа на цената на природния газ не се счита за осъществимо поради слабата връзка между разглеждания продукт и цените на природния газ. По отношение на забележките от страна на производителите в Общността, че на пазар, обусловен от предлагането, сегашната формула за индексиране няма да е ефективна, следва да се отбележи, че Комисията ще контролира гаранцията и ако е налице prima facie доказателство, че гаранцията повече не е ефективна, Комисията следва да се задейства възможно най-бързо, за да се справи с положението, както е посочено в съображение 11.

               (8)

               Производителите в Общността изтъкнаха освен това, че според тях равнището на горния количествен праг е твърде високо и поискаха то да бъде установено на максимум 3 % от общото потребление в Общността. Те твърдят, че с по-голямо количество производителят износител щял да може да влияе върху цените на пазара на Общността и по този начин да направи неефективно индексирането на минималната цена. В това отношение следва да се отбележи, че горният количествен праг беше установен на равнище, за което бе счетено, че i) ограничава по задоволителен начин риска производителят износител да влияе върху цените на френския пазар и по този начин да направи неефективна формулата за индексиране, и че ii) е достатъчно високо, така че гаранцията същевременно да продължава да е практически осъществима. Освен това производителите в Общността не успяха да обосноват довода си за това как всяко количество, което превишава 3 % от потреблението в Общността, би се отразило неблагоприятно върху цените.

               (9)

               Производителите в Общността предложиха освен това въвеждането на „прогресивен горен количествен праг“, при който горният количествен праг на производителя износител ще се увеличава ежегодно в зависимост от спазването на условията на гаранцията от страна на производителя износител. Това предложение обаче бе отхвърлено, тъй като единствената цел на горния количествен праг е да ограничи риска от повлияване на цените, на които се основава индексирането на минималната цена. Следва да се отбележи също, че в случай на неизпълнение на гаранцията, приемането ѝ като такава може да бъде оттеглено.

               (10)

               С оглед на посоченото по-горе, гаранцията, предложена от руския производител износител, е приемлива.

               (11)

               Въпреки това поради специалните елементи на тази гаранция (т.е. по-специално формулата за индексиране) Комисията редовно ще оценява практическата осъществимост на гаранцията. При оценката на нейната осъществимост Комисията ще вземе предвид следните критерии, без да се ограничава с тях: цените на разглеждания продукт на френския пазар; равнището на коефициента на формулата за индексиране; продажбените цени на производителя износител, обявени от него в неговите тримесечни отчети за продажбите; рентабилност на производителите в Общността. По-специално, ако оценката на практическата осъществимост покаже, че намаляването на рентабилността на производителите в Общността може да се дължи на гаранцията, Комисията се ангажира да оттегли възможно най-бързо приемането на гаранцията, в съответствие с член 8, параграф 9 от основния регламент.

               (12)

               С цел да се предостави възможност на Комисията да контролира ефективно спазването на гаранцията от страна на дружествата, когато искането за допускане за свободно обращение е представено на съответния митнически орган, освобождаване от антидъмпинговото мито ще се извърши при условие, че i) се представи фактура по гаранцията, съдържаща поне елементите, изброени в приложението към Регламент (ЕО) № 789/2008 на Съвета (6); ii) внесените стоки са произведени, транспортирани и фактурирани директно от споменатите дружества до първия независим клиент в Общността; и iii) декларираните и представени на митницата стоки съответстват точно на описанието във фактурата по гаранцията. Когато такава фактура не е представена или когато тя не съответства на представения на митницата продукт, следва съответно да се заплати приложимата ставка на антидъмпингово мито.

               (13)

               За да се гарантира по-нататък спазването на гаранцията, вносителите бяха уведомени с Регламент (ЕО) № 789/2008, че неизпълнението на условията, предвидени в посочения регламент, или оттеглянето от Комисията на приемането на гаранцията, може да доведе до възникване на митническо задължение за съответните сделки.

               (14)

               В случай на неспазване или оттегляне на гаранцията или при оттегляне от страна на Комисията на приемането на гаранцията, антидъмпинговото мито, наложено в съответствие с член 9, параграф 4 от основния регламент, се прилага автоматично съгласно член 8, параграф 9 от основния регламент,

         РЕШИ:
   Член 1
   Предложената от посочения по-долу производител износител гаранция във връзка с антидъмпинговата процедура относно вноса на смеси на карбамид и амониев нитрат във воден или амонячен разтвор с произход в Русия, се приема.

               Държава

               Дружество

               Допълнителен код по ТАРИК

               Русия

               Open Joint Stock Company (OJSC) Mineral and Chemical Company „Eurochem“, член на групата дружества Eurochem, Москва, Русия, за стоки, произведени от свързаното с него дружество OJSC NAK Azot, Новомосковск, Русия, или от свързаното с него дружество OJSC Nevinnomyssky Azot, Невинномиск, Русия, продадени пряко на първия независим клиент в Общността или същите стоки, продадени от Eurochem Trading GmbH, Цуг, Швейцария, на първия независим клиент в Общността

               A885

         Член 2
   Настоящото решение влиза в сила в деня след публикуването му в Официален вестник на Европейския съюз.

      Съставено в Брюксел на 3 юли 2008 година.

            За Комисията

         Peter MANDELSON

            Член на Комисията

      (1)  ОВ L 56, 6.3.1996 г., стp. 1. Регламент, последно изменен с Регламент (ЕО) № 2117/2005 (ОВ L 340, 23.12.2005 г., стр. 17).

      (2)  ОВ L 238, 22.9.2000 г., стp. 15. Регламент, изменен с Регламент (ЕО) № 1675/2003 (ОВ L 238, 25.9.2003 г., стр. 4).

      (3)  ОВ L 365, 21.12.2006 г., стp. 26.

      (4)  ОВ C 311, 19.12.2006 г., стр. 51.

      (5)  ОВ L 75, 18.3.2008 г., стр. 14.

      (6)  Вж. страница 14 от настоящия брой на Официален вестник.


title: 2014/310/ОВППС: Решение EUCAP Sahel Mali/1/2014 на Комитета по политика и сигурност от 26 май 2014 година за назначаване на ръководителя на мисията на Европейския съюз по линия на ОПСО в Мали (EUCAP Sahel Mali)

text:
               3.6.2014

               BG

               Официален вестник на Европейския съюз

               L 164/43

         РЕШЕНИЕ EUCAP SAHEL MALI/1/2014 НА КОМИТЕТА ПО ПОЛИТИКА И СИГУРНОСТ
   от 26 май 2014 година
   за назначаване на ръководителя на мисията на Европейския съюз по линия на ОПСО в Мали (EUCAP Sahel Mali)

      (2014/310/ОВППС)

   КОМИТЕТЪТ ПО ПОЛИТИКА И СИГУРНОСТ,
   като взе предвид Договора за Европейския съюз, и по-специално член 38, трета алинея от него,
   като взе предвид Решение 2014/219/ОВППС на Съвета от 15 април 2014 г. относно мисията на Европейския съюз по линия на ОПСО в Мали (EUCAP Sahel Mali) (1), и по-специално член 7, параграф 1 от него,
   като има предвид, че:

               (1)

               Съгласно Решение 2014/219/ОВППС Комитетът по политика и сигурност е оправомощен, в съответствие с член 38 от Договора, да взема необходимите решения с цел политически контрол и стратегическо ръководство на мисията EUCAP Sahel Mali, включително решението за назначаване на ръководител на мисията.

               (2)

               Върховният представител на Съюза по въпросите на външните работи и политиката на сигурност предложи назначаването на г-н Albrecht CONZE за ръководител на мисията EUCAP Sahel Mali от 26 май 2014 г. до 14 януари 2015 г.,

         ПРИЕ НАСТОЯЩОТО РЕШЕНИЕ:
   Член 1
   Г-н Albrecht CONZE се назначава за ръководител на мисията на Европейския съюз по линия на ОПСО в Мали (EUCAP Sahel Mali) от 26 май 2014 г. до 14 януари 2015 г.
   Член 2
   Настоящото решение влиза в сила в деня на приемането му.

      Съставено в Брюксел на 26 май 2014 година.

            За Комитета по политика и сигурност

            Председател

         W. STEVENS

      (1)  ОВ L 113, 16.4.2014 г., стр. 21.


title: Решение (ОВППС) 2015/76 на Съвета от 19 януари 2015 година за започване на мисията на Европейския съюз по линия на ОПСО в Мали (EUCAP Sahel Mali) и за изменение на Решение 2014/219/ОВППС

text:
               20.1.2015

               BG

               Официален вестник на Европейския съюз

               L 13/5

         РЕШЕНИЕ (ОВППС) 2015/76 НА СЪВЕТА
   от 19 януари 2015 година
   за започване на мисията на Европейския съюз по линия на ОПСО в Мали (EUCAP Sahel Mali) и за изменение на Решение 2014/219/ОВППС
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 42, параграф 4 и член 43, параграф 2 от него,
   като взе предвид Решение 2014/219/ОВППС на Съвета от 15 април 2014 г. относно мисия на Европейския съюз по линия на ОПСО в Мали (EUCAP Sahel Mali) (1), и по-специално член 4 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 15 април 2014 г. Съветът прие Решение 2014/219/ОВППС.

               (2)

               На 14 октомври 2014 г. Съветът одобри оперативната концепция за EUCAP Sahel Mali.

               (3)

               Предвид препоръката на командващия гражданските операции и постигането на първоначална оперативна готовност на EUCAP Sahel Mali, мисията следва да започне на 15 януари 2015 г. и да остане в действие за срок от 24 месеца.

               (4)

               Решение 2014/219/ОВППС предвижда референтна сума в размер на 5 500 000 EUR за първите 9 месеца от влизането му в сила. Следва да се предвиди нова референтна сума за период от 12 месеца, считано от 15 януари 2015 г. За тази цел Решение 2014/219/ОВППС следва да бъде изменено.

               (5)

               EUCAP Sahel Mali ще се провежда в обстановка, която може да се влоши и да възпрепятства постигането на целите на външната дейност на Съюза, предвидени в член 21 от Договора за Европейския съюз,

         ПРИЕ НАСТОЯЩОТО РЕШЕНИЕ:
   Член 1
   Мисията на Европейския съюз по линия на ОПСО в Мали (EUCAP Sahel Mali) започва на 15 януари 2015 г.
   Член 2
   Командващият гражданските операции на EUCAP Sahel Mali се оправомощава незабавно да започне изпълнението на мисията.
   Член 3
   Член 14, параграф 1 от Решение 2014/219/ОВППС се заменя със следното:

      „1.   Референтната сума, предназначена за покриване на свързаните с EUCAP Sahel Mali разходи за периода от 15 април 2014 г. до 14 януари 2015 г. е в размер на 5 500 000 EUR. Референтната сума, предназначена за покриване на свързаните с EUCAP Sahel Mali разходи от 15 януари 2015 г. до 14 януари 2016 г. е в размер на 11 400 000 EUR. Решението за размера на референтната сума за следващите периоди се взема от Съвета.“

   Член 4
   Настоящото решение влиза в сила в деня на приемането му.
   Прилага се от 15 януари 2015 г.

      Съставено в Брюксел на 19 януари 2015 година.

            За Съвета

            Председател

         F. MOGHERINI

      (1)  ОВ L 113, 16.4.2014 г., стр. 21


title: 2013/86/ЕС: Решение на Съвета от 12 февруари 2013 година за сключването от името на Европейския съюз на Допълнителния протокол от Нагоя—Куала Лумпур относно отговорността и обезщетяването към Протокола от Картахена по биологична безопасност  текст от значение за ЕИП

text:
               19.2.2013

               BG

               Официален вестник на Европейския съюз

               L 46/1

      РЕШЕНИЕ НА СЪВЕТА

   от 12 февруари 2013 година
   за сключването от името на Европейския съюз на Допълнителния протокол от Нагоя—Куала Лумпур относно отговорността и обезщетяването към Протокола от Картахена по биологична безопасност
   (текст от значение за ЕИП)
   (2013/86/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 192 във връзка с член 218, параграф 6, буква а) от него,
   като взе предвид предложението на Европейската комисия,
   като взе предвид одобрението на Европейския парламент (1),
   като има предвид, че:

               (1)

               Съгласно член 27 от Протокола от Картахена по биологична безопасност към Конвенцията за биологичното разнообразие (2) („Протоколът“) на своята първа сесия Конференцията на страните, служеща като среща на страните по Протокола (COP/MOP), поставя началото на процес, имащ за цел да изработи международни правила и процедури в областта на отговорността и обезщетяването в резултат на трансграничното придвижване на живи модифицирани организми.

               (2)

               През юни 2007 г. Съветът прие решение, с което упълномощава Комисията да участва от името на Съюза в преговорите относно отговорността и обезщетяването в тази област по въпроси, попадащи в компетентността на Съюза, в съответствие с определени указания за водене на преговори. През октомври 2008 г. това упълномощаване беше удължено, за да се обхванат заключителните етапи на преговорите.

               (3)

               По време на петата COP/MOP в Нагоя, Япония, Съюзът подкрепи постигнатия окончателен компромис по Допълнителния протокол от Нагоя—Куала Лумпур относно отговорността и обезщетяването към Протокола от Картахена по биологична безопасност („Допълнителният протокол“), след като беше установено, че той е в рамките на договорените позиции на Съюза и адресираните до Комисията указания за водене на преговори.

               (4)

               На 15 октомври 2010 г. на заключителното пленарно заседание на петата COP/MOP беше приет Допълнителният протокол.

               (5)

               На 20 декември 2010 г. Съветът приветства приемането на Допълнителния протокол.

               (6)

               В съответствие с решение на Съвета от 6 май 2011 г. (3) Допълнителният протокол бе подписан от Съюза на 11 май 2011 г. с условието той бъде сключен на по-късна дата.

               (7)

               Съгласно член 34 от Конвенцията за биологичното разнообразие (4) всеки протокол към същата конвенция подлежи на ратифициране, приемане или одобрение от държави и от регионални организации за икономическа интеграция.

               (8)

               Съюзът и неговите държави членки следва да се стремят да депозират при първа възможност своите документи за ратификация, приемане или одобрение на Допълнителния протокол.

               (9)

               Допълнителният протокол допринася за постигане на целите на екологичната политика на Съюза.

               (10)

               Следователно Допълнителният протокол следва да бъде одобрен от името на Европейския съюз,

         ПРИЕ НАСТОЯЩОТО РЕШЕНИЕ:
   Член 1
   С настоящото от името на Съюза се одобрява Допълнителният протокол от Нагоя—Куала Лумпур относно отговорността и обезщетяването към Протокола от Картахена по биологична безопасност.
   Текстът на Допълнителния протокол е приложен към настоящото решение.
   Член 2
   Председателят на Съвета посочва лицето/лицата, упълномощено(и) да депозира(т) от името на Съюза и по отношение на въпросите, попадащи в компетентността на Съюза, предвидения в член 18 от Допълнителния протокол документ за одобрение (5). Едновременно с това това лице/тези лица депозира(т) декларацията, съдържаща се в приложението към настоящото решение, в съответствие с член 34, параграф 3 от Конвенцията за биологичното разнообразие.
   Член 3
   Настоящото решение влиза в сила в деня на приемането му.

      Съставено в Брюксел на 12 февруари 2013 година.

            За Съвета

            Председател

         M. NOONAN

      (1)  Все още непубликувано в Официален вестник.

      (2)  ОВ L 201, 31.7.2002 г., стр. 50.

      (3)  Все още непубликувано в Официален вестник.

      (4)  ОВ L 309, 13.12.1993 г., стр. 3.

      (5)  Датата на влизането в сила на Допълнителния протокол ще бъде публикувана в Официален вестник на Европейския съюз от Генералния секретариат на Съвета.

      ПРИЛОЖЕНИЕ

         ДЕКЛАРАЦИЯ НА ЕВРОПЕЙСКИЯ СЪЮЗ В СЪОТВЕТСТВИЕ С ЧЛЕН 34, ПАРАГРАФ 3 ОТ КОНВЕНЦИЯТА ЗА БИОЛОГИЧНОТО РАЗНООБРАЗИЕ

      „Европейският съюз декларира, че съгласно Договора за функционирането на Европейския съюз, и по-специално член 191 от него, той притежава правомощия да сключва международни споразумения и да изпълнява задълженията, произтичащи от тях, с оглед постигане на следните цели:

                  —

                  опазване, защита и подобряване на качеството на околната среда;

                  —

                  защита на здравето на хората;

                  —

                  разумно и рационално използване на природните ресурси;

                  —

                  насърчаване на мерки на международно равнище за справяне с регионални или световни проблеми на околната среда, и по-специално борба с изменението на климата.

            Освен това Европейският съюз приема на своето равнище необходими за правилното функциониране на вътрешния си пазар мерки в областта на съдебното сътрудничество по граждански дела.
      Европейският съюз декларира, че вече е приел правните инструменти, обвързващи неговите държави членки, които обхващат въпроси, уредени от този Допълнителен протокол. По своята същност упражняването на компетентността на Съюза подлежи на непрекъснато развитие. За да изпълни задълженията си, произтичащи от член 20, параграф 3, буква а) от Протокола от Картахена по биологична безопасност към Конвенцията за биологичното разнообразие Съюзът ще поддържа актуален списъка на правните инструменти, които вече са предадени на Клиринговата къща по биобезопасност.
      Европейският съюз носи отговорност за изпълнението на онези задължения, произтичащи от Допълнителния протокол, които са обхванати от влязло в сила законодателство на Съюза.“

      ПРЕВОД

         ДОПЪЛНИТЕЛЕН ПРОТОКОЛ ОТ НАГОЯ—КУАЛА ЛУМПУР ЗА ОТГОВОРНОСТТА И ОБЕЗЩЕТЯВАНЕТО КЪМ ПРОТОКОЛА ОТ КАРТАХЕНА ПО БИОЛОГИЧНА БЕЗОПАСНОСТ

      СТРАНИТЕ ПО НАСТОЯЩИЯ ДОПЪЛНИТЕЛЕН ПРОТОКОЛ,
      В КАЧЕСТВОТО СИ НА страни по Протокола от Картахена по биологична безопасност към Конвенцията за биологично разнообразие, оттук нататък наричан „Протоколът“,
      КАТО ВЗЕМАТ ПРЕДВИД принцип 13 от Декларацията от Рио де Жанейро за околната среда и развитието,
      КАТО ПРЕПОТВЪРЖДАВАТ подхода на предпазливост, който се съдържа в принцип 15 на Декларацията от Рио де Жанейро за околната среда и развитието,
      КАТО ПРИЗНАВАТ нуждата от осигуряване на целесъобразни ответни мерки при наличие на щети или достатъчно голяма вероятност от щети, в съответствие с Протокола,
      КАТО ПРИПОМНЯТ член 27 от Протокола,
      СЕ СПОРАЗУМЯХА ЗА СЛЕДНОТО:
      Член 1
      Цел
      Целта на настоящия Допълнителен протокол е да допринесе за опазването и устойчивото използване на биологичното разнообразие, като също така се вземат предвид рисковете за човешкото здраве, чрез създаването на международни правила и процедури в областта на отговорността и обезщетяването, свързани с живите модифицирани организми.
      Член 2
      Използвани термини
      1.   Термините, определени в член 2 от Конвенцията по биологично разнообразие, оттук нататък наричана „Конвенцията“, и в член 3 от Протокола, се прилагат към настоящия Допълнителен протокол.
      2.   Освен това за целите на настоящия Допълнителен протокол:

                  а)

                  „Конференция на страните, служеща като среща на страните по Протокола“, означава Конференцията на страните по Конвенцията, която конференция служи като среща на страните по Протокола;

                  б)

                  „щета“ означава неблагоприятно влияние върху опазването и устойчивото използване на биологичното разнообразие, като се вземат предвид също и рисковете за човешкото здраве, които:

                              аа)

                              са измерими или наблюдаеми по друг начин, като се вземат предвид, когато са налични, научно установените базови линии, признати от компетентен орган, който взема предвид всички други промени, предизвикани от човешка дейност, и естествени промени; както и

                              бб)

                              са значителни съгласно посоченото в параграф 3 по-долу;

                  в)

                  „оператор“ означава всяко лице, упражняващо пряк или косвен контрол върху живия модифициран организъм, включително по целесъобразност и съгласно националното право, inter alia, притежател на разрешителното, лице, което е пуснало живия модифициран организъм на пазара, създател, производител, заявител, износител, вносител, преносител или доставчик;

                  г)

                  „ответни мерки“ означава подходящи действия за:

                              аа)

                              предотвратяване, свеждане до минимум, овладяване, ограничаване или избягване по друг начин на щети, според случая;

                              бб)

                              възстановяване на биологичното разнообразие чрез действия, които трябва да се предприемат в следния ред по значимост:

                                          ааа)

                                          възстановяване на биологичното разнообразие в състоянието, в което е съществувало преди възникването на щетата, или неговия най-близък еквивалент, когато компетентният орган определи, че това е невъзможно;

                                          ббб)

                                          възстановяване чрез, inter alia, подменяне на загубата на биологично разнообразие с други компоненти на биологичното разнообразие за същия или друг тип употреба на същото или ако е целесъобразно, на алтернативно местонахождение.

            3.   Дадено неблагоприятно въздействие се определя за „значително“ въз основа на фактори, като например:

                  а)

                  дългосрочната или постоянната промяна, тоест промяна, която няма да бъде обезщетена чрез естествено възстановяване в разумен период от време;

                  б)

                  степента на качествените или количествените промени, които оказват неблагоприятно въздействие върху компонентите на биологичното разнообразие;

                  в)

                  намаляването на способността на компонентите на биологичното разнообразие да осигуряват стоки и услуги;

                  г)

                  степента на каквито и да било неблагоприятни въздействия върху човешкото здраве в контекста на Протокола.

            Член 3
      Обхват
      1.   Настоящият Допълнителен протокол се прилага при щети, произтичащи от живи модифицирани организми, чийто произход е свързан с трансгранично придвижване. Това се отнася за живи модифицирани организми, които са:

                  а)

                  предназначени за пряка употреба като храна или фураж, или за преработка;

                  б)

                  предназначени за работа в контролирани условия;

                  в)

                  предназначени за съзнателно въвеждане в околната среда.

            2.   По отношение на съзнателното трансгранично придвижване настоящият Допълнителен протокол се прилага при щети, произтичащи от всякаква разрешена употреба на живите модифицирани организми, посочени в параграф 1 по-горе.
      3.   Настоящият Допълнителен протокол се прилага при щети, произтичащи от несъзнателно трансгранично придвижване, съгласно член 17 от Протокола, както и при щети, произтичащи от незаконно трансгранично придвижване, както е посочено в член 25 от Протокола.
      4.   Настоящият Допълнителен протокол се прилага при щети, произтичащи от трансгранично придвижване на живи модифицирани организми, което е започнало след влизането в сила на настоящия Допълнителен протокол за страната, в чиято юрисдикция е извършено трансграничното придвижване.
      5.   Настоящият Допълнителен протокол се прилага при щети, които са възникнали в области в границите на националната юрисдикция на страните по него.
      6.   Страните могат да използват критерии, установени в тяхното национално право, за справяне с щетите, които възникват в рамките на тяхната национална юрисдикция.
      7.   Националното право за прилагане на настоящия Допълнителен протокол се прилага и към щетите, произтичащи от трансгранично придвижване на живи модифицирани организми от държави, които не са страни по Протокола.
      Член 4
      Причинно-следствена връзка
      Причинно-следствена връзка между щетата и конкретния жив модифициран организъм се установява в съответствие с националното право.
      Член 5
      Ответни мерки
      1.   В случай на възникване на щета страните по Протокола изискват съответният оператор или оператори, при спазване на всички изисквания на компетентния орган, да:

                  а)

                  информират незабавно компетентния орган;

                  б)

                  оценят щетата; и

                  в)

                  предприемат подходящи ответни мерки.

            2.   Компетентният орган:

                  а)

                  идентифицира оператора, причинил щетата;

                  б)

                  оценява щетата; и

                  в)

                  определя кои ответни мерки следва да бъдат предприети от оператора.

            3.   В случай че дадена информация, включително налична научна информация или информация, достъпна в Клиринговата къща по биобезопасност, сочи, че съществува достатъчна вероятност за причиняване на щета, ако не бъдат предприети навременни ответни мерки, от оператора се изисква да предприеме подходящи ответни мерки за предотвратяване на такава щета.
      4.   Компетентният орган може да приложи необходимите ответни мерки, включително, по-специално, когато операторът не е успял да направи.
      5.   Компетентният орган има правото да изиска от оператора възстановяване на разходите и разноските, включително и непредвидени такива, по оценяването на щетите и изпълнението на всички необходими ответни мерки. Страните могат да предвидят в своето национално право други случаи, в които да не се изисква от оператора да поема разходите и разноските.
      6.   Решенията на компетентния орган, изискващи оператора да предприеме ответни мерки, следва да бъдат обосновани. Тези решения следва да бъдат съобщени на оператора. В националното право следва да бъдат предвидени приемливи средства за правна защита, включително възможност за административен или съдебен контрол върху решенията. Компетентният орган също така трябва, в съответствие с националното право, да информира оператора за наличните приемливи средства за правна защита. Прибягването до такива средства не възпрепятства компетентния орган да предприеме ответни мерки при подходящи обстоятелства, освен ако в националното право не е предвидено друго.
      7.   При прилагането на настоящия член и с оглед определянето на конкретните ответни мерки, които да се изискват или предприемат от компетентния орган, страните по Протокола могат, когато е необходимо, да преценят дали вече са предвидени ответни мерки в тяхното национално право за гражданска отговорност.
      8.   Ответните мерки се изпълняват в съответствие с националното право.
      Член 6
      Изключения
      1.   Страните могат да предвидят в своето национално право следните изключения:

                  а)

                  природни бедствия или форсмажорни обстоятелства; и

                  б)

                  военни действия или гражданско неподчинение.

            2.   Страните могат да предвидят в своето национално право всякакви други изключения или облекчения, които счетат за подходящи.
      Член 7
      Срокове
      Страните могат да предвидят в своето национално право:

                  а)

                  относителни и/или абсолютни срокове, включително за действия, свързани с ответни мерки; и

                  б)

                  началото на периода, към който се прилага даден срок.

            Член 8
      Финансови ограничения
      Страните могат да предвидят в своето национално право финансови ограничения за възстановяването на разходите и разноските, свързани с ответните мерки.
      Член 9
      Право на регресен иск
      Настоящият Допълнителен протокол не отнема или ограничава правото на регресен иск или иск за компенсация, които даден оператор може да предяви срещу всяко друго лице.
      Член 10
      Финансово обезпечение
      1.   Страните запазват правото си да предвидят в своето национално право финансово обезпечение.
      2.   Страните упражняват правото, посочено в параграф 1 по-горе, по начин, съответстващ на техните права и задължения по силата на международното право, като вземат предвид последните три параграфа от преамбюла на Протокола.
      3.   Първата среща на Конференцията на страните, служеща като среща на страните по Протокола, след влизането в сила на Допълнителния протокол ще изиска от секретариата да предприеме изчерпателно проучване, което се отнася, inter alia, до:

                  а)

                  изискванията на механизмите за финансово обезпечение;

                  б)

                  оценка на екологичното, икономическото и социалното въздействие на такива механизми, по-специално върху развиващите се държави; и

                  в)

                  идентифициране на подходящите субекти, които трябва да предоставят финансово обезпечение.

            Член 11
      Отговорност на държавите при неправомерни действия от международен характер
      Настоящият Допълнителен протокол не засяга правата и задълженията на държавите съгласно правилата на общото международно право по отношение на отговорността на държавите за неправомерни действия от международен характер.
      Член 12
      Изпълнение и връзка с гражданската отговорност
      1.   Страните предвиждат в своето национално право правила и процедури за справяне с щети. За да изпълнят това задължение, страните предвиждат ответни мерки в съответствие с настоящия Допълнителен протокол и могат, когато е подходящо:

                  а)

                  да прилагат своето съществуващо национално право, включително, където е приложимо, общите правила и процедури за гражданска отговорност;

                  б)

                  да прилагат или разработват правила и процедури за гражданска отговорност специално за тази цел; или

                  в)

                  да прилагат или разработват комбинация от двете.

            2.   Страните, с цел осигуряване на адекватни правила и процедури в своето национално право за гражданска отговорност за материални или неимуществени вреди, свързани с щетите, съгласно определението в член 2, параграф 2, буква б):

                  а)

                  продължават да прилагат своето съществуващо общо право за гражданска отговорност;

                  б)

                  разработват и прилагат или продължават да прилагат правни норми за гражданска отговорност специално за тази цел; или

                  в)

                  разработват и прилагат или продължават да прилагат комбинация от двете.

            3.   Когато разработват правни норми за гражданска отговорност, съгласно буква б) или в) от параграфи 1 и 2 по-горе, страните, по целесъобразност, вземат предвид, inter alia, следните елементи:

                  а)

                  щети;

                  б)

                  вид на отговорността, включително безвиновна отговорност или отговорност, основаваща се на вина;

                  в)

                  търсене на отговорност, когато е подходящо;

                  г)

                  право на предявяване на искове.

            Член 13
      Оценка и преглед
      Конференцията на страните, служеща като среща на страните по Протокола, извършва преглед на ефективността на настоящия Допълнителен протокол пет години след влизането му в сила и на всеки пет години след това, при условие че необходимата за такъв преглед информацията е предоставена от страните. Прегледът се извършва в контекста на оценката и прегледа на Протокола съгласно член 35 от Протокола, освен ако не е решено друго от страните по настоящия Допълнителен протокол. Първият преглед включва преглед на ефективността на членове 10 и 12.
      Член 14
      Конференция на страните, служеща като среща на страните по Протокола
      1.   При спазване на разпоредбите на параграф 2 от член 32 от Конвенцията, Конференцията на страните, служеща като среща на страните по Протокола, служи като среща на страните по настоящия Допълнителен протокол.
      2.   Конференцията на страните, служеща като среща на страните по Протокола, следи за прилагането на настоящия Допълнителен протокол и взема, в рамките на своя мандат, необходимите решения за насърчаване на неговото ефективно прилагане. Тя изпълнява функциите, които са ѝ възложени с настоящия Допълнителен протокол, и mutatis mutandis функциите, които са ѝ възложени съгласно параграф 4, букви а) и e) от член 29 от Протокола.
      Член 15
      Секретариат
      Секретариатът, създаден по силата на член 24 от Конвенцията, служи като секретариат по настоящия Допълнителен протокол.
      Член 16
      Връзка с Конвенцията и Протокола
      1.   Настоящият Допълнителен протокол допълва Протокола и не поправя и не изменя Протокола.
      2.   Настоящият Допълнителен протокол не засяга правата и задълженията на страните по настоящия Допълнителен протокол съгласно Конвенцията и Протокола.
      3.   Освен ако не е предвидено друго в настоящия Допълнителен протокол, разпоредбите на Конвенцията и на Протокола се прилагат mutatis mutandis към настоящия Допълнителен протокол.
      4.   Без да се засяга параграф 3 по-горе, настоящият Допълнителен протокол не засяга правата и задълженията на дадена страна по силата на международното право.
      Член 17
      Подписване
      Настоящият Допълнителен протокол е открит за подписване от страните по Протокола в седалището на Организацията на обединените нации в Ню Йорк от 7 март 2011 г. до 6 март 2012 г.
      Член 18
      Влизане в сила
      1.   Настоящият Допълнителен протокол влиза в сила на деветдесетия ден, следващ датата на депозиране на четиридесетия ратификационен документ, приемане, одобрение или присъединяване от държавите или регионалните организации за икономическа интеграция, които са страни по Протокола.
      2.   Настоящият Допълнителен протокол влиза в сила за дадена държава или регионална организация за икономическа интеграция, която го ратифицира, приеме или одобри, или се присъедини към него след депозирането на четиридесетия документ, съгласно параграф 1 по-горе, на деветдесетия ден след датата, на която тази държава или регионална организация за икономическа интеграция депозира своя ратификационен документ, приемане, одобрение или присъединяване, или на датата, на която Протоколът влиза в сила за тази държава или регионална организация за икономическа интеграция, като се взема по-късната дата.
      3.   За целите на параграфи 1 и 2 по-горе никой документ, депозиран от дадена регионална организация за икономическа интеграция, не се счита за допълнителен към тези, депозирани от държави — членки на същата организация.
      Член 19
      Резерви
      По настоящия Допълнителен протокол не могат да се правят резерви.
      Член 20
      Оттегляне
      1.   По всяко време след изтичането на две години от датата, на която настоящият Допълнителен протокол е влязъл в сила за дадена страна, съответната страна може да се оттегли от настоящия Допълнителен протокол, като отправи писмено уведомление до депозитаря.
      2.   Оттеглянето влиза в сила след изтичането на една година от датата на получаване на уведомлението от депозитаря, или на която и да било по-късна дата, която може да бъде определена в уведомлението за оттеглянето.
      3.   Счита се, че всяка страна, която се оттегли от Протокола в съответствие с член 39 от Протокола, се е оттеглила и от настоящия Допълнителен протокол.
      Член 21
      Автентични текстове
      Оригиналът на настоящия Допълнителен протокол, чиито текстове на английски, арабски, испански, китайски, руски и френски език са еднакво автентични, се депозира при генералния секретар на Организацията на обединените нации.
      В УВЕРЕНИЕ НА КОЕТО долуподписаните, надлежно упълномощени, подписаха настоящия Допълнителен протокол.

         СЪСТАВЕНО в Нагоя на петнадесетия ден от месец октомври две хиляди и десета година.


title: Решение (ЕС) 2017/730 на Съвета от 25 април 2017 година за сключване на Споразумение под формата на размяна на писма между Европейския съюз и Федеративна република Бразилия в съответствие с член XXIV, параграф 6 и член XXVIII от Общото споразумение за митата и търговията (ГАТТ) от 1994 г. във връзка с изменението на отстъпките в списъка на Република Хърватия в процеса на присъединяването ѝ към Европейския съюз

text:
               26.4.2017

               BG

               Официален вестник на Европейския съюз

               L 108/1

         РЕШЕНИЕ (ЕС) 2017/730 НА СЪВЕТА
   от 25 април 2017 година
   за сключване на Споразумение под формата на размяна на писма между Европейския съюз и Федеративна република Бразилия в съответствие с член XXIV, параграф 6 и член XXVIII от Общото споразумение за митата и търговията (ГАТТ) от 1994 г. във връзка с изменението на отстъпките в списъка на Република Хърватия в процеса на присъединяването ѝ към Европейския съюз
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 6, втора алинея, буква а), подточка v) от него,
   като взе предвид предложението на Европейската комисия,
   като взе предвид одобрението на Европейския парламент (1),
   като има предвид, че:

               (1)

               На 15 юли 2013 г. Съветът упълномощи Комисията да започне преговори с някои други членове на Световната търговска организация съгласно член XXIV, параграф 6 от Общото споразумение за митата и търговията (ГАТТ) от 1994 г. в процеса на присъединяването на Република Хърватия към Европейския съюз.

               (2)

               Комисията проведе преговорите в съответствие с приетите от Съвета указания за водене на преговори.

               (3)

               Преговорите приключиха и на 12 юли 2016 г. беше парафирано Споразумение под формата на размяна на писма между Европейския съюз и Федеративна република Бразилия в съответствие с член XXIV, параграф 6 и член XXVIII от ГАТТ от 1994 г. във връзка с изменението на отстъпките в списъка на Република Хърватия в процеса на присъединяването ѝ към Европейския съюз („Споразумението“).

               (4)

               Споразумението беше подписано от името на Европейския съюз на 25 ноември 2016 г., при условие че бъде сключено на по-късна дата в съответствие с Решение (ЕС) 2016/1995 на Съвета (2).

               (5)

               Споразумението следва да бъде одобрено,

         ПРИЕ НАСТОЯЩОТО РЕШЕНИЕ:
   Член 1
   Споразумението под формата на размяна на писма между Европейския съюз и Федеративна република Бразилия в съответствие с член XXIV, параграф 6 и член XXVIII от Общото споразумение за митата и търговията (ГАТТ) от 1994 г. във връзка с изменението на отстъпките в списъка на Република Хърватия в процеса на присъединяването ѝ към Европейския съюз се одобрява от името на Съюза.
   Текстът на споразумението е приложен към настоящото решение.
   Член 2
   Председателят на Съвета посочва лицето(лицата), упълномощено(и) да извърши(ат) от името на Съюза уведомяването, предвидено в споразумението, с което да се изрази съгласието на Съюза да бъде обвързан от споразумението (3).
   Член 3
   Настоящото решение влиза в сила в деня на приемането му.

      Съставено в Люксембург на 25 април 2017 година.

            За Съвета

            Председател

         I. BORG

      (1)  Европейският парламент одобри сключването на споразумението на 15 март 2017 г.

      (2)  Решение (ЕС) 2016/1995 на Съвета от 11 ноември 2016 г. за подписване от името на Европейския съюз на Споразумение под формата на размяна на писма между Европейския съюз и Федеративна република Бразилия в съответствие с член XXIV, параграф 6 и член XXVIII от Общото споразумение за митата и търговията (ГАТТ) от 1994 г. във връзка с изменението на отстъпките в списъка на Република Хърватия в процеса на присъединяването ѝ към Европейския съюз (ОВ L 308, 16.11.2016 г., стр. 1).

      (3)  Датата на влизане в сила на Споразумението ще бъде публикувана в Официален вестник на Европейския съюз от Генералния секретариат на Съвета.


title: Решение (ЕС) 2015/238 на Съвета от 10 февруари 2015 година относно сключването от името на Eвропейския съюз на Споразумението между Европейския съюз и Република Сейшели относно достъпа на риболовни кораби, плаващи под знамето на Сейшелските острови, до водите и морските биологични ресурси на Майот, под юрисдикцията на Европейския съюз

text:
               16.2.2015

               BG

               Официален вестник на Европейския съюз

               L 40/1

         РЕШЕНИЕ (ЕС) 2015/238 НА СЪВЕТА
   от 10 февруари 2015 година
   относно сключването от името на Eвропейския съюз на Споразумението между Европейския съюз и Република Сейшели относно достъпа на риболовни кораби, плаващи под знамето на Сейшелските острови, до водите и морските биологични ресурси на Майот, под юрисдикцията на Европейския съюз
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 43 във връзка с член 218, параграф 6, буква а) и параграф 7 от него,
   като взе предвид предложението на Европейската комисия,
   като взе предвид одобрението на Европейския парламент,
   като има предвид, че:

               (1)

               На 11 юли 2012 г. Европейският съвет прие Решение 2012/419/ЕС (1) за изменение на статута на Майот по отношение на Съюза, считано от 1 януари 2014 г. От тази дата Майот ще престане да бъде отвъдморска страна или територия и ще стане най-отдалечен регион на Съюза по смисъла на член 349 от Договора за функционирането на Европейския съюз (ДФЕС).

               (2)

               Съветът упълномощи Комисията да договори от името на Съюза споразумение с Република Сейшели относно достъпа на риболовни кораби, плаващи под знамето на Сейшелските острови, до водите и морските биологични ресурси на Съюза в изключителната икономическа зона край бреговете на Майот.

               (3)

               Споразумението между Европейския съюз и Република Сейшели относно достъпа на риболовни кораби, плаващи под знамето на Сейшелските острови, до водите и морските биологични ресурси на Майот, под юрисдикцията на Европейския съюз („споразумение“) беше подписано в съответствие с Решение 2014/331/ЕС на Съвета (2) и се прилага временно от 20 май 2014 г.

               (4)

               Със споразумението се създава съвместен комитет, отговарящ за мониторинга на прилагането му. Освен това, в съответствие със споразумението, съвместният комитет може да одобрява някои изменения в споразумението. За да се улесни одобряването на такива изменения, е целесъобразно на Комисията, при спазването на определени условия, да се дадат правомощия да одобрява измененията посредством опростена процедура.

               (5)

               За да могат органите на Майот да прилагат правилата на общата политика в областта на рибарството (ОПОР) от датата, на която Майот стане най-отдалечен регион, е необходимо да бъдат установени подходяща административна рамка, дейности за контрол и материална инфраструктура и да бъде осигурено адекватно изграждане на капацитет. Това ще помогне също при изискването за спазване на международните задължения за докладване на Съюза.

               (6)

               Поради това на органите, отговарящи за рибарството в Майот, следва да се предоставят необходимите финансови средства чрез използването на таксите, заплащани от корабособствениците директно на Майот. Това решение е още по-подходящо предвид силните взаимоотношения, които са се развили между флота на Сейшелските острови и местната общност в най-отдалечения френски регион Майот. В продължение на няколко години риболовният флот, плаващ под флага на Сейшелските острови, е действал във водите на Майот въз основа на споразумение между Майот и корабособствениците, по силата на което корабособствениците заплащат на Майот лицензна такса, за да извършват риболов във водите му. С цел да се запази непрекъснатостта на риболовните дейности и произтичащите от това ползи за Майот, е целесъобразно всички плащания, свързани с разрешенията и улова по настоящото споразумение, да бъдат от пряка полза за местната общност в Майот.

               (7)

               Споразумението следва да бъде одобрено,

         ПРИЕ НАСТОЯЩОТО РЕШЕНИЕ:
   Член 1
   Споразумението между Европейския съюз и Република Сейшели относно достъпа на риболовни кораби, плаващи под знамето на Сейшелските острови, до водите и морските биологични ресурси на Майот, под юрисдикцията на Европейския съюз, се одобрява от името на Съюза (3).
   Член 2
   1.   Франция се оправомощава да събира, за сметка на най-отдалечения си регион Майот, плащанията, свързани с разрешенията и улова, и други такси, дължими от операторите на риболовни кораби, плаващи под знамето на Сейшелските острови, като възнаграждение за предоставянето на достъп до водите и морските биологични ресурси във водите на Съюза около Майот съгласно разпоредбите на глава III, раздел 1, точки 8 и 9 и раздел 2 от приложението към споразумението. Тези приходи се използват от Франция за установяването на подходяща административна рамка, дейности за контрол и материална инфраструктура и за осигуряване на адекватно изграждане на капацитет, за да може администрацията в Майот да изпълни изискванията на ОПОР.
   2.   Франция предоставя на Комисията данните относно банковата сметка.
   3.   В края на всяка година от прилагането на споразумението Франция изпраща на Комисията подробен доклад относно плащанията, извършени от корабите, имащи разрешение за риболов, и относно използването на тези плащания.
   Член 3
   Председателят на Съвета извършва от името на Съюза нотификацията, предвидена в член 19 от споразумението (4).
   Член 4
   При спазване на разпоредбите и условията, определени в приложението, Европейската комисия се оправомощава да одобрява от името на Съюза измененията на споразумението в рамките на съвместния комитет.
   Член 5
   Настоящото решение влиза в сила в деня на приемането му.

      Съставено в Брюксел на 10 февруари 2015 година.

            За Съвета

            Председател

         E. RINKĒVIČS

      (1)  Решение на Европейския съвет от 11 юли 2012 г. за изменение на статута на Майот по отношение на Европейския съюз (2012/419/ЕС) (ОВ L 204, 31.7.2012 г., стр. 131).

      (2)  Решение 2014/331/ЕС на Съвета от 14 април 2014 г. относно подписването от името на Eвропейския съюз и временното прилагане на Споразумението между Европейския съюз и Република Сейшели относно достъпа на риболовни кораби, плаващи под знамето на Сейшелските острови, до водите и морските биологични ресурси на Майот, под юрисдикцията на Европейския съюз (ОВ L 167, 6.6.2014 г., стр. 1).

      (3)  Споразумението е публикувано в ОВ L 167, 6.6.2014 г., стр. 4 заедно с решението относно подписването.

      (4)  Датата на влизане в сила на споразумението ще бъде публикувана в Официален вестник на Европейския съюз от Генералния секретариат на Съвета.

      ПРИЛОЖЕНИЕ

         Обхват на оправомощаването и процедура за установяване на позиция на Съюза в рамките на съвместния комитет

                  1.

                  Комисията се оправомощава да води преговори с Република Сейшели и да договаря, когато е целесъобразно и при спазване на точка 3 от настоящото приложение, изменения на споразумението по отношение на следните въпроси:

                              а)

                              ново оценяване и коригиране на възможностите за риболов в съответствие с член 9 от споразумението;

                              б)

                              преразглеждане на техническите разпоредби на споразумението и приложението, включително преглед на техническите правила относно системата за наблюдение на корабите (VMS) в съответствие с точка 10 от допълнение 6 към приложението към споразумението.

                  2.

                  В рамките на съвместния комитет, създаден по силата на член 8 от споразумението, Комисията:

                              а)

                              действа в съответствие с целите на Съюза в рамките на ОПОР;

                              б)

                              съобразява се със заключенията на Съвета от 19 март 2012 г. относно съобщението на Комисията относно външното измерение на Общата политика в областта на рибарството;

                              в)

                              насърчава позиции, които следват съответните правила, приети от регионалните организации за управление на рибарството.

                  3.

                  Когато се предвижда на заседание на съвместния комитет да бъде прието решение за изменения на споразумението съгласно точка 1, се предприемат необходимите мерки, така че в позицията, която да бъде изразена от името на Съюза, да бъде отчетена най-актуалната статистическа, биологична и друга полезна информация, предадена на Комисията.
                  За тази цел и въз основа на тази информация службите на Комисията представят на Съвета или на неговите подготвителни органи достатъчно време преди съответното заседание на съвместния комитет подготвителен документ, в който са изложени елементите на предвидената позиция на Съюза, за разглеждане и одобряване.
                  Ако в хода на по-нататъшните срещи, включително на място, не е възможно да се постигне споразумение за това позицията на Съюза да бъде съобразена с новите елементи, въпросът се отнася до Съвета или до подготвителните му органи.
                  Комисията се приканва да предприеме своевременно необходимите последващи мерки във връзка с решението на съвместния комитет, включително при целесъобразност публикуване на съответното решение в Официален вестник на Европейския съюз и представяне на всякакви предложения, необходими за изпълнението на това решение.


title: 2011/233/ЕС: Решение на Европейския парламент и на Съвета от 5 април 2011 година за мобилизиране на Европейския фонд за приспособяване към глобализацията в съответствие с точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (заявление EGF/2010/010 CZ/Unilever от Чешката република)

text:
               13.4.2011

               BG

               Официален вестник на Европейския съюз

               L 98/13

         РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
   от 5 април 2011 година
   за мобилизиране на Европейския фонд за приспособяване към глобализацията в съответствие с точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (заявление EGF/2010/010 CZ/Unilever от Чешката република)
   (2011/233/ЕС)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз,
   като взеха предвид Междуинституционалното споразумение от 17 май 2006 г. между Европейския парламент, Съвета и Комисията за бюджетна дисциплина и доброто финансово управление (1), и по-специално точка 28 от него,
   като взеха предвид Регламент (ЕО) № 1927/2006 на Европейския парламент и на Съвета от 20 декември 2006 г. за създаване на Европейски фонд за приспособяване към глобализацията (2), и по-специално член 12, параграф 3 от него,
   като взеха предвид предложението на Европейската комисия,
   като имат предвид, че:

               (1)

               Европейският фонд за приспособяване към глобализацията (ЕФПГ) е създаден с цел да се оказва допълнителна помощ на работниците, съкратени в резултат на големи структурни промени в моделите на световната търговия вследствие на глобализацията, и да ги подпомага при реинтеграцията им на пазара на труда.

               (2)

               Обхватът на ЕФПГ беше разширен по отношение на подадените след 1 май 2009 г. заявления, за да се включи помощта за работниците, чието съкращаване е пряко следствие от световната финансова и икономическа криза.

               (3)

               Междуинституционалното споразумение от 17 май 2006 г. дава възможност за мобилизиране на средства от ЕФПГ в рамките на годишния таван от 500 милиона евро.

               (4)

               На 24 март 2010 г. Чешката република подаде заявление за мобилизиране на средства от ЕФПГ във връзка със съкращения в предприятието Unilever ČR spol.s r.o. и впоследствие представи допълнителни данни по него, последните от които — на 20 септември 2010 г. Заявлението отговаря на изискванията за определянето на финансовото участие, установени в член 10 от Регламент (ЕО) № 1927/2006. Поради това Комисията предлага да бъдат мобилизирани средства в размер на 323 820 EUR.

               (5)

               С оглед на горното ЕФПГ следва да бъде мобилизиран за предоставяне на финансово участие по заявлението, подадено от Чешката република,

         ПРИЕХА НАСТОЯЩОТО РЕШЕНИЕ:
   Член 1
   В рамките на общия бюджет на Европейския съюз за финансовата 2011 година се мобилизират средства от Европейския фонд за приспособяване към глобализацията за осигуряването на 323 820 EUR под формата на бюджетни кредити за поети задължения и бюджетни кредити за плащания.
   Член 2
   Настоящото решение се публикува в Официален вестник на Европейския съюз.

      Съставено в Страсбург на 5 април 2011 година.

            За Европейския парламент

            Председател

         J. BUZEK

            За Съвета

            Председател

         GYŐRI E.

      (1)  ОВ C 139, 14.6.2006 г., стр. 1.

      (2)  ОВ L 406, 30.12.2006 г., стр. 1.


title: 2008/435/ЕО: Решение на Съвета от 6 юни 2008 година относно назначаването на двама членове от Франция в Комитета на регионите

text:
               12.6.2008

               BG

               Официален вестник на Европейския съюз

               L 153/35

      РЕШЕНИЕ НА СЪВЕТА

   от 6 юни 2008 година
   относно назначаването на двама членове от Франция в Комитета на регионите
   (2008/435/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 263 от него,
   като взе предвид предложението на правителството на Франция,
   като има предвид, че:

               (1)

               На 24 януари 2006 г. Съветът прие Решение 2006/116/ЕО (1) относно назначаването на членове и заместник-членове на Комитета на регионите за периода от 26 януари 2006 г. до 25 януари 2010 г.

               (2)

               След изтичането на мандатите на г-н Alfred ALMONT и на г-н Olivier BERTRAND се освободиха две места за членове на Комитета на регионите,

         РЕШИ:
   Член 1
   Назначават се за членове в Комитета на регионите за остатъка от мандата, а именно до 25 януари 2010 г.:

               —

               г-н Alfred ALMONT, Conseiller municipal de Schoelcher (промяна на мандата),

               —

               г-н Olivier BERTRAND, Conseiller municipal de Saint-Sylvain de Bellegarde (промяна на мандата).

         Член 2
   Настоящото решение поражда действие от датата на неговото приемане.

      Съставено в Люксембург на 6 юни 2008 година.

            За Съвета

            Председател

         A. VIZJAK

      (1)  ОВ L 56, 25.2.2006 г., стр. 75.


title: Решение на Съвета от 22 януари 2001 година за създаване на Комитет по политика и сигурност

text:
Важна правна забележка

|

32001D0078

Официален вестник n° L 027 , 30/01/2001 стр. 0001 - 0003 специално чешко издание глава 18 том 01 стр. 159  - 161 специално испанско издание глава 18 том 01 стр. 159  - 161 специално унгарско издание глава 18 том 01 стр. 159  - 161 специално литвийско издание глава 18 том 01 стр. 159  - 161 LV.ES глава 18 том 01 стр. 159  - 161 MT.ES глава 18 том 01 стр. 159  - 161 PL.ES глава 18 том 01 стр. 159  - 161 SK.ES глава 18 том 01 стр. 159  - 161 специално словенско издание глава 18 том 01 стр. 159  - 161

		20010122Решение на Съветаот 22 януари 2001 годиназа създаване на Комитет по политика и сигурност(2001/78/ОВППС)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за Европейския съюз, и по-специално член 28, параграф 1,като взе предвид Договора за създаване на Европейската общност, и по-специално член 207 от него,като припомня член 25 от Договора за Европейския съюз,като има предвид, че:(1) Европейският съвет от Хелзинки постигна принципно съгласие да създаде Комитет по политика и сигурност и въз основа на тези заключения беше създаден временен Комитет по политика и сигурност, създаден с Решение 2000/143/ОВППС на Съвета [1].(2) Европейският съвет, проведен от 7 до 11 декември 2000 г. в Ница постигна съгласие за създаването на постоянен Комитет по политика и сигурност, определяйки неговата роля, условия на работа и функции.(3) Като се ръководи от указанията на Европейския съвет от Ница, този комитет трябва да бъде подготвен да започне своята работа.(4) Принципът на единното представителство на държавите-членки в Съюза следва напълно да се спазва,РЕШИ:Член 1Създава се Комитет по политика и сигурност (КПС) (наричан по-долу Комитетът) като постоянен изпълнителен орган на Комитета, посочен в член 25 от Договора.Член 2Ролята, условията на работа и функциите на Комитета са определени в приложението, което възпроизвежда приложение III към доклада на председателството, одобрен от Европейския съвет от Ница.Член 3Настоящото решение влиза в сила от датата на неговото приемане.Член 4Настоящото решение се публикува в Официален вестник.Съставено в Брюксел на 22 януари 2001 година.За СъветаПредседателA. Lindh[1] Решение 2000/143/ОВППС на Съвета от 14 февруари 2000 г. за създаване на временен Комитет по политика и сигурност (ОВ L 49, 22.2.2000 г., стр. 1).--------------------------------------------------20010122ПРИЛОЖЕНИЕКОМИТЕТ ПО ПОЛИТИКА И СИГУРНОСТПодходът, приет в Хелзинки, превръща КПС в свързващо звено на Европейската политика за сигурност и отбрана (ЕПСО) и Общата външна политика и политиката за сигурност (ОВППС): "КПС ще отговаря за всички аспекти на ОВППС, включително и за Общоевропейската политика в областта на сигурността и отбраната (ОЕПСБ)…". Без да се засягат разпоредбите на член 207 от Договора за създаване на Европейската общност, КПС следва да играе централна роля в определянето и проследяването на отговорите на ЕС при кризи.КПС ще се занимава с всички задачи, определени в член 25 от Договора за Европейския съюз (ДЕС). Той може да се свиква и във формат "Политически директор".След консултация с председателството и без да се засягат разпоредбите на член 18 от ДЕС главният секретар/висшия представител за ОВППС може да председателства КПС, особено в случай на криза.1. КПС по-специално ще:а) проследява международната ситуация в зоните, попадащи в рамките на общата външна политика и политиката на сигурност, ще подпомага дефинирането на политиките, посредством създаването на "становища" за Съвета по искане на Съвета или по собствена инициатива и ще наблюдава изпълнението на приетите политики, без да се засягат разпоредбите на член 207 от Договора за създаване на Европейската общност и правомощията на председателството и на Комисията;б) изследва областите на проектните заключения на Правителствения консултативен съвет, в които участва;в) предоставя указания за другите комитети по въпроси, попадаща в рамките на ОВППС;г) поддържа привилегирована връзка с главния секретар/висшия представител (ГС/ВП) и със специалните представители;д) изпраща указания на Военния комитет; получава мненията и препоръките на Военния комитет. Председателят на военния комитет (ВКЕС), които осъществява връзката с Военния състав на Европейския съюз (ВСЕС), когато е необходимо, взема участие в срещите на КПС;е) получава информация, препоръки и становища от Комитета за гражданските аспекти на управлението при кризи и му изпраща указания по въпросите, попадащи в обхвата на ОВППС;ж) координира, контролира и наблюдава обсъжданията на въпросите от ОВППС в различните работни групи, на които може да изпраща указания и чиито доклади трябва да проверява;з) води политическия диалог от свое име и във формата, предвидена в Договора.и) предоставя привилегирован форум за диалог относно европейската политика за сигурност и отбрана с петнадесетте и с шестте, както и с НАТО в съответствие с разпоредбите, определени в съответните документи;й) под егидата на Съвета поема отговорността за политическата насока за развитие на военната способност, като отчита видовете кризи, на които Съюзът желае да отговори. Като част от развитието на военната способност, КПС получава становището на Военния комитет, подпомаган от Европейския военен състав.2. В допълнение, в случай на криза КПС е органът на Съвета, които се справя с кризисните ситуации и разглежда всички възможности, които следва да се отчетат при отговора на Съюза в рамките на единната институционална рамка и без да се засяга начинът на вземане на решение и на изпълнението му от всеки стълб. Така Съветът, чиято подготвителна работа се извършва от Комитета на постоянните представители (Корепер), и Комисията сама по себе си, притежават правомощията, всеки в рамките на собствената си компетентност и в съответствие с процедурите, предвидени в договорите, да приемат правнообвързващи решения. Комисията упражнява отговорността си, включително правото си на инициатива по силата на договорите. Корепер изпълнява правомощията си, предоставени му по силата на член 207 от Договора за създаване на Европейската общност и на член 19 от Процедурния правилник на Съвета. В тази връзка той ще бъде информиран своевременно от КПС.В ситуация на криза тясната координация между тези органи е особено необходима и ще се осигури, по-специално, посредством:а) участието, когато е необходимо, на председателя на КПС в заседанията на Корепер;б) ролята на съветници по външните отношения, чиято задача е да поддържат ефективната постоянна координация между дискусиите на ОВППС и тези, провеждани по другите стълбове (приложение към заключенията на Съвета от 11 май 1992 г.).За да подготви отговора на ЕС относно кризите, КПС предлага на Съвета политическите цели, които да се следват от Съюза, и препоръчва единен набор от възможности, насочени към справянето с кризата. По-специално КПС може да изготви становище, с препоръка към Съвета да приеме съвместно действие. Без да се накърнява ролята на Комисията, той контролира изпълнението на приетите мерки и оценява тяхната ефективност. Комисията информира КПС за мерките, които е предприела, или които предвижда да предприеме. Държавите-членки информират КПС за мерките, които са предприели или които предвиждат да предприемат на национално равнище.КПС упражнява "политически контрол и стратегическо управление" на военния отговор на ЕС при криза. В тази връзка, въз основа на становищата и препоръките на Военния комитет, КПС оценява по-специално най-важните елементи (стратегическите военни възможности, включително командната верига, концепцията за действие, оперативния план), които се предоставят на Съвета.КПС играе основна роля при засилването на консултациите, по-специално с НАТО и със заинтересованите трети страни.Въз основа на действията на КПС, главният секретар/висшият представител управлява дейността на ситуационния център. Последният подпомага КПС и му предоставя разузнавателна информация по начин, подходящ за разрешаването на криза.Създават се следните разпоредби, за да дадат възможност на КПС да осъществява пълен "политически контрол и стратегическо ръководство" на военната операция за разрешаването на кризи:а) за започването на операция КПС изпраща на Съвета препоръка, основана на становищата на Военния комитет в съответствие с обичайните процедури по подготовка на Съвета. На тази основа Съветът приема решение за започване на операцията в рамките на съвместно действие;б) в съответствие с членове 18 и 26 от ДЕС съвместното действие определя, по-специално, ролята на главния секретар/висшия представител в изпълнението на мерките, попадащи в рамките на "политическия контрол и стратегическото управление", упражнявано от КПС. За тези мерки главният секретар/висшият представител действа със съгласието на КПС. Ако ново решение на Съвета бъде счетено за подходящо, може да се използва опростена писмена процедура (член 12, параграф 4 от процедурния правилник на Съвета);в) по време на операцията Съветът се информира чрез докладите на КПС, представени на главния секретар/върховния представител в качеството му на председател на КПС.--------------------------------------------------


title: Решение № 412/06/COL на Надзорния орган на ЕАСТ от 19 декември 2006 г. за приемане на решение относно схема за данъчно възстановяване за моряци на борда на морски съдове, регистрирани в норвежкия общ корабен регистър — Обобщена информация

text:
               17.5.2007

               BG

               Официален вестник на Европейския съюз

               C 111/20

         Решение № 412/06/COL на Надзорния орган на ЕАСТ от 19 декември 2006 г. за приемане на решение относно схема за данъчно възстановяване за моряци на борда на морски съдове, регистрирани в норвежкия общ корабен регистър
   Обобщена информация
   (2007/C 111/08)

               Номер на помощта

               61026

               Държава-членка на ЕАСТ

               Кралство Норвегия

               Регион

               Норвегия

               Заглавие и цел на схемите за помощ

               Схема за данъчно възстановяване за моряци, работещи на борд на морски съдове от норвежкия общ корабен регистър (NOR)
               Основната цел на схемата за данъчно възстановяване за наемането и обучението на моряци е да защити и увеличи наемането на норвежки моряци и моряци от ЕИП, да осигури набирането и квалификационното обучение на моряци и да подобри конкурентните позиции на фирмите, в които работят такива моряци. В същото време схемата има по-широка стратегическа цел, а именно запазването и развитието на ноу-хау в морските отрасли като цяло и подобряване на безопасността

               Правно основание

               Годишен фискален бюджет във връзка с решението, взето от норвежкия парламент и Регламента (EO) № 1720 от 21 декември 2005 г.

               Планирани годишни разходи

               Схема за държавна помощ

               Годишни разходи, планирани за 2006 г.:
               За схемата като такава

               1 210 милиона NOK

               152 милиона EUR

               За уведомените изменения по схемата за 2006 г.

               45 милиона NOK

               5,65 милиона EUR

               Продължителност

               Схемата за данъчно възстановяване е предмет на годишни решения на норвежкия парламент, където се определя обхвата на схемата. По този начин, схемата е ограничена в рамките на финансовата година. Всяка година продължаването на схемата зависи от бюджетния кредит за следващата финансова година. По принцип схемата не е фиксирана за специфичен период от време, но ако все още е в сила, за нея ще бъде отново уведомено след десет години

               Максимален интензитет на помощта в схемата за помощ

               Схемата за помощ възстановява на собствениците на кораби данъците и вноските за социално осигуряване, събрани от моряците, също както и вноските за социално осигуряване, изплатени от собственика на кораба
               Тези възстановителни плащания никога не надвишават сумата на изплатения данък върху дохода и вноските за социално осигуряване

               Икономически сектори

               Морски транспорт

               Наименование и адрес на органа, предоставящ помощта

                           Ministry of Trade and Industry

                           P.O. Box 8014 Dep

                           N-0030 Oslo